ธนชาตฟันกำไรเน้นเบี้ยประกัน
ธนชาตประกันภัย เดินหน้าลดค่าใช้จ่าย สร้างผลกำไรจากการรับประกันแทนการลงทุน
8 ก.ย. 2554

ธนชาตประกันภัย เดินหน้าลดค่าใช้จ่าย สร้างผลกำไรจากการรับประกันแทนการลงทุน
นายพีระพัฒน์ เมฆสิงห์วี กรรมการผู้จัดการบริษัท ธนชาตประกันภัย เปิดเผยว่า ผลการดำเนินงานในช่วง 7 เดือนแรกที่ผ่านมาบริษัทมีกำไร 275 ล้านบาท เติบโต 35% เมื่อเทียบกับช่วงเดียวกันของปีก่อน โดยกำไรหลักมาจากการรับประกันภัยถึง 203 ล้านบาท เนื่องจากมีค่าใช้จ่ายรวมอยู่ที่ 82% ส่วนที่เหลือ 18% เป็นกำไร ซึ่งเป็นผลมาจากการไม่ลงไปแข่งขันด้านราคา ทำให้ได้ค่าเบี้ยตามความเป็นจริง รวมถึงการคัดเลือกลูกค้าที่มีคุณภาพและให้บริการที่รวดเร็ว 
ขณะที่มีกำไรจากการลงทุนเพียง 72 ล้านบาทเท่านั้น เน้นการลงทุนพันธบัตรรัฐบาล พันธบัตรรัฐวิสาหกิจ และหุ้นกู้เอกชนที่มีเครดิตเรตติ้งตั้งแต่ AAA ขึ้นไป ซึ่งทำให้ผลตอบแทนจากการลงทุนเฉลี่ยได้ไม่ต่ำกว่า 4%
อย่างไรก็ตาม ในส่วนของเบี้ยประกันได้ 2,600 ล้านบาท เติบโต 25% เป็นไปตามเป้าหมายที่วาง และคาดว่าสิ้นปีนี้จะได้เบี้ยประมาณ 5,000 ล้านบาท เติบโต 30% ขึ้นเป็นอันดับ 56 ของอุตสาหกรรมประกันวินาศภัย โดยมีกำไรประมาณ 480 ล้านบาท สูงกว่าเป้าเดิมที่ตั้งไว้ที่ 420 ล้านบาท ส่งผลให้อัตราผลตอบแทนต่อส่วนของผู้ถือหุ้น หรืออาร์โออีอยู่ที่ 28% ถือว่าเป็นอัตราที่ดีที่สุด ขณะที่ปีที่ผ่านมาอยู่ที่ 24%
ทั้งนี้ ช่องทางขายหลักยังมาจากธุรกิจเช่าซื้อ 40% ช่องทางธนาคารหรือแบงก์แอสชัวรันส์ 30% ช่องทางขายตรงหรือเทเลมาร์เก็ตติง 20% และช่องทางอื่นๆ อีก 10% โดยมีสัดส่วนลูกค้ารายย่อยสูงถึง 90% และลูกค้ารายใหญ่ 10% เท่านั้น ซึ่งมีสัดส่วนเบี้ยประกันรถยนต์ 85% และเบี้ยที่ไม่ใช่รถยนต์หรือนันมอเตอร์ 15% ซึ่งคาดว่าในสิ้นปีนี้ก็ยังคงสัดส่วนเบี้ยเท่าเดิม
นายพีระพัฒน์ กล่าวว่า หลังจากบริษัทแม่ธนาคารธนชาตได้มีการควบรวมกับธนาคารนครหลวงไทย ทำให้ธนชาตประกันภัยมีช่องทางการขายผ่านธนาคารได้มากขึ้นถึง 680 สาขาทั่วประเทศ จึงทำตลาดได้ง่ายกว่าเดิมและเป็นผลดีของการขายผลิตภัณฑ์บริษัทในเครือให้ได้เพิ่มขึ้น ขณะเดียวกันบริษัทก็สร้างความแข็งแกร่งด้านการเงิน โดยยึดนโยบายคงสัดส่วนอัตราเงินกองทุนต่อสินทรัพย์เสี่ยงไว้ให้ได้ไม่ต่ำกว่า 400% จากที่กฎหมายกำหนดไว้ที่ 125% ซึ่งสิ้นปี 2553 อยู่ที่ 700%